CELEX: 32020D1517
Language: et
Date: 2020-10-19 00:00:00
Title: Nõukogu otsus (EL) 2020/1517, 19. oktoober 2020, Euroopa Liidu nimel võetava seisukoha kohta Põhja-Atlandi lõhekaitsekonventsiooniga asutatud Põhja-Atlandi lõhekaitseorganisatsiooni nõukogus seoses Ühendkuningriigi taotlusega ühineda selle konventsiooniga, ja millega tunnistatakse kehtetuks otsus (EL) 2019/937

20.10.2020   
               
               
                  ET
               
               
                  Euroopa Liidu Teataja
               
               
                  L 348/16
               
            
         NÕUKOGU OTSUS (EL) 2020/1517,
         19. oktoober 2020,
         Euroopa Liidu nimel võetava seisukoha kohta Põhja-Atlandi lõhekaitsekonventsiooniga asutatud Põhja-Atlandi lõhekaitseorganisatsiooni nõukogus seoses Ühendkuningriigi taotlusega ühineda selle konventsiooniga, ja millega tunnistatakse kehtetuks otsus (EL) 2019/937
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Põhja-Atlandi lõhekaitsekonventsioon (1) (edaspidi „NASCO konventsioon“) kiideti heaks nõukogu otsusega 82/886/EMÜ (2) ja see jõustus 1. oktoobril 1983.
                  
               
                     (2)
                  
                  
                     NASCO konventsiooni kohaldatakse praegu Ühendkuningriigi suhtes seetõttu, et liit on selle konventsiooni lepinguosaline.
                  
               
                     (3)
                  
                  
                     NASCO konventsiooni artikli 17 lõike 3 kohaselt võib NASCO konventsiooniga loodud Põhja-Atlandi lõhekaitseorganisatsiooni nõukogu heakskiidul kõnealuse konventsiooniga ühineda iga riik, kes kuulub Põhja-Atlandi kalandusjurisdiktsiooni alla või on lõhevarude päritoluriik.
                  
               
                     (4)
                  
                  
                     Nõukogu võttis 27. mail 2019 vastu otsuse (EL) 2019/937 (3). Otsusega pooldati Ühendkuningriigi taotlust ühineda NASCO konventsiooniga, kuid ühinemistaotlus pidi heakskiidetama alates hetkest, mil liidu õigusakte Ühendkuningriigi suhtes enam ei kohaldata.
                  
               
                     (5)
                  
                  
                     Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (4) artikli 129 lõikele 4 võib Ühendkuningriik üleminekuperioodil läbi rääkida, alla kirjutada ja ratifitseerida liidu ainupädevusse kuuluvates valdkondades tema enda poolt sõlmitavaid rahvusvahelisi lepinguid, tingimusel et need lepingud ei jõustu ega kohaldu üleminekuperioodil, välja arvatud juhul, kui liit on andnud selleks loa. Nõukogu otsuses (EL) 2020/135 (5) on sätestatud sellise loa andmise tingimused ja menetlus.
                  
               
                     (6)
                  
                  
                     Ühendkuningriik teatas oma 3. aprilli 2020. aasta kirjas komisjonile oma kavatsusest väljendada enda nimel oma nõusolekut siduda end üleminekuperioodil NASCO konventsiooniga.
                  
               
                     (7)
                  
                  
                     Nõukogu rakendusotsusega (EL) 2020/1305 (6) on antud Ühendkuningriigile luba väljendada oma nõusolekut siduda end enda nimel NASCO konventsiooniga, sest otsuse (EL) 2020/135 artikli 3 lõikes 1 sätestatud tingimused on täidetud.
                  
               
                     (8)
                  
                  
                     Ühinenud Rahvaste Organisatsiooni mereõiguse konventsiooni (7) (UNCLOS) artikli 66 kohaselt on riikidel, kelle jõgedest on pärit anadroomsete liikide varud, peamine huvi selliste kalavarude vastu ja vastutus nende eest. Anadroomsete liikide varude päritoluriik tagab nende kaitse, kehtestades asjakohased meetmed kalapüügi reguleerimiseks kõikides oma majandusvööndi välispiiridest maismaa poole jäävates vetes. Juhul kui anadroomsete liikide varud siirduvad muu kui päritoluriigi majandusvööndi välispiiridest maismaa poole jäävatesse vetesse või läbivad neid, teeb selline riik kõnealuste varude kaitse ja majandamise nimel koostööd päritoluriigiga.
                  
               
                     (9)
                  
                  
                     Jätkusuutmatu kalapüügi vältimiseks on liidu huvides, et Ühendkuningriik teeb koostööd lõhevarude majandamisel täies vastavuses UNCLOSi sätetega ning Ühinenud Rahvaste Organisatsiooni 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete 4. augusti 1995. aasta rakenduskokkuleppega (8) või muude rahvusvaheliste lepete või rahvusvaheliste õigusnormidega.
                  
               
                     (10)
                  
                  
                     UNCLOSi artiklis 66 on sätestatud, et anadroomsete liikide varude päritoluriik ja muud kõnealuseid kalavarusid püüdvad riigid peavad kehtestama kõnealuse artikli rakendamise korra. Sellise koostöö võib kehtestada piirkondlike kalandusorganisatsioonide raames.
                  
               
                     (11)
                  
                  
                     Ühendkuningriigi ühinemine NASCO konventsiooniga võimaldab Ühendkuningriigil teha vajalike kaitse- ja majandamismeetmete küsimuses koostööd, võttes kõigiti arvesse teiste riikide ja liidu õigusi, huve ja kohustusi, ning seega tagada, et püügitegevus toimub viisil, mille tulemusel kasutatakse asjaomaseid lõhevarusid jätkusuutlikult.
                  
               
                     (12)
                  
                  
                     Ühendkuningriigi ühinemine NASCO konventsiooniga enne üleminekuperioodi lõppu võimaldaks Ühendkuningriigil täielikult täita UNCLOSist tulenevaid kaitse- ja majandamismeetmetega seotud selliseid kohustusi, mis hakkavad kehtima hetkel, kui üleminekuperiood lõpeb ja lõpetatakse liidu õiguse kohaldamine Ühendkuningriigi suhtes. Seepärast on liidu huvides kiita heaks Ühendkuningriigi esitatud taotlus ühineda NASCO konventsiooniga.
                  
               
                     (13)
                  
                  
                     Otsus (EL) 2019/937 tuleks selguse ja õiguskindluse huvides kehtetuks tunnistada,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel Põhja-Atlandi lõhekaitsekonventsiooniga (edaspidi „NASCO konventsioon“) asutatud Põhja-Atlandi lõhekaitseorganisatsiooni nõukogus (edaspidi „NASCO nõukogu“), on kiita heaks Ühendkuningriigi taotlus ühineda NASCO konventsiooniga.
            
            
               2.   Komisjonil on õigus hääletada NASCO nõukogus Ühendkuningriigi ühinemise üle NASCO konventsiooniga ning Ühendkuningriigi liikmesuse üle Gröönimaa lääneosa komisjonis ja Kirde-Atlandi komisjonis.
            
         
         
            Artikkel 2
            Otsus (EL) 2019/937 tunnistatakse kehtetuks.
         
         
            Artikkel 3
            Käesolev otsus jõustub selle vastuvõtmise päeval.
         
         
            Luxembourg, 19. oktoober 2020
            
               
                  Nõukogu nimel
               
               
                  eesistuja
               
               J. KLOECKNER
            
         
         
            (1)  EÜT L 378, 31.12.1982, lk 25.
         
            (2)  Nõukogu 13. detsembri 1982. aasta otsus 82/886/EMÜ Põhja-Atlandi lõhekaitsekonventsiooni sõlmimise kohta (EÜT L 378, 31.12.1982, lk 24).
         
            (3)  Nõukogu 27. mai 2019. aasta otsus (EL) 2019/937 Euroopa Liidu nimel võetava seisukoha kohta Põhja-Atlandi lõhekaitsekonventsiooni raames seoses Ühendkuningriigi taotlusega selle konventsiooniga ühinemiseks (ELT L 149, 7.6.2019, lk 61).
         
            (4)  ELT L 29, 31.1.2020, lk 7.
         
            (5)  Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).
         
            (6)  Nõukogu 18. septembri 2020. aasta rakendusotsus (EL) 2020/1305, millega antakse Ühendkuningriigile luba väljendada oma nõusolekut siduda end enda nimel teatavate rahvusvaheliste lepingutega, mida kohaldatakse üleminekuperioodil liidu ühise kalanduspoliitika valdkonnas (ELT L 305, 21.9.2020, lk 27).
         
            (7)  EÜT L 179, 23.6.1998, lk 3.
         
            (8)  EÜT L 189, 3.7.1998, lk 17.